**הסכם רכישת רישיון והעברה**

בנוגע לחבילת מוצר MaxBill

(1) First Utility Limited

(2) לוגנט טכנולוגיות מידע בע"מ

מתאריך 2015

**Osborne Clarke**

One London Wall

London

EC2Y 5EB

Telephone +44 20 7105 7000

Fax +44 20 7105 7005

**תוכן העניינים**

1. הגדרות ופרשנות

2. רישיון לחומרי התוכנה המורשים

3. התמורה

4. התאמת התמורה

5. מע"מ/מס מכירות

6. השלמת העסקה

7. חלוקה

8. חבויות מוחרגות

9. עובדים

10. קבלנים

11. התחייבויות לאחר השלמת העסקה

12. ערבויות המוכרת ושיפוי

13. תביעות

14. הגבלות על חבות המוכרת

15. ניהול תביעות

16. ערבויות הרוכשת

17. שונות

18. הכרזות

19 עלויות והוצאות

20. הודעות

21 החוק החל וסמכות שיפוט

תוספת 1

(הערבויות)

סעיף א – עובדים ראשיים

חלק 1 – עובדי העברה

חלק 2 – קבלנים אוקראינים

חלק 3 – קבלנים בריטים

סעיף ב – עובדים רגילים

חלק 4 – עובדי העברה

חלק 5 – קבלנים אוקראינים

חלק 6 – קבלנים בריטים

חלק 7 – עובדים רגילים שדחו הצעות ואינם עוברים

תוספת 3

(שירותים)

תוספת 4

(רישיון)

**הסכם זה נערך**

**בין**

(1) First Utility Limited (מס' חברה 05070887), שכתובת משרדה הרשום:

Point 3 Opus, 40 Business Park, Haywood Ro, Warwick, CV34 5AH,

United Kingdom

(להלן: **הרוכשת**);

**לבין**

(2) לוגנט טכנולוגיות מידע בע"מ (חברה ישראלית שמספרה 512970443), שמשרדה הרשום ברח' הקידמה 7, יוקנעם עלית, ישראל (ת.ד. 556)

(להלן: "**המוכרת**")

**רקע:**

(א) המוכרת הסכימה להעניק לרוכשת רישיון לחומרי התוכנה המורשים, על פי התנאים המפורטים ברישיון.

(ב) בנוגע להענקת הרישיון, המוכרת הסכימה לנקוט פעולות מסוימות נוספות, כמפורט להלן.

מוסכם בזה כדלקמן:

1.  **הגדרות ופירושים**:

1.1 בהסכם זה, מלבד אם נאמרה במפורש כוונה אחרת, יחולו ההגדרות שלהלן:

**"חוק 1985"** משמעו חוק החברות 1985.

"**חוק 2006**" משמעו חוק החברות 2006.

"**מנויים פעילים**" משמעם כאמור ברישיון.

"**הסכם**" משמעו הסכם זה (לרבות כל תוספת או נספח להסכם וכל מסמך שאליו יש התייחסות בהסכם או בנוסח מוסכם, לרבות, אך מבלי להגביל, הרישיון).

**"החוק החל"** משמעו (בנוגע לכל אדם, רכוש, עסקה, אירוע או עניין אחר) כל חוק, כלל, חוק סטטוטורי, תקנה, מסמך משפטי, צו, פסק דין, פסיקה, אמנה או דרישה אחרת בעלת תוקף חוקי בכל תחום שיפוט (להלן באופן קולקטיבי "**החוק**") המתייחס או חל על אדם, רכוש, עסקה, אירוע או עניין אחר כאמור. "**החוק החל**" יכלול גם, במקרה הרלוונטי, כל פירוש של החוק (או חלק ממנו) על ידי אדם בעל סמכות שיפוט לגביו, או המוסמך ליישם אותו או לפרשו.

"**יום עסקים**" משמעו כל יום, פרט לשבת או ליום ראשון, או ליום אחר שבו בנקים לסילוקין בעיר לונדון אינם פתוחים לעסקים.

"**השלמת העסקה**" משמעה ביצוע החובות המפורטות בסעיף 6 (*השלמת העסקה*) על ידי הצדדים, שאמורה להתרחש בד בבד עם חתימת הסכם זה.

"**תמורה**" משמעה מחיר הרכישה להענקת הרישיון, המורכבת מהתמורה ההתחלתית, התמורה הנדחית והתמורה בגין אבן דרך.

"**קבלנים**" משמעם הקבלנים הבריטים והקבלנים האוקראינים, כפי שצוינו בחלקים ,62,3,5 לתוספת 2.

**"CTA**" משמעו The Corporation Tax Act 2010.

"**חוזה מרכז אחסון נתונים**" משמעו ההסכם לשירותי אחסון נתונים בין המוכרת ל- Hetzner, שגילוי לגביו ניתן לרוכשת.

"**תמורה נדחית**" משמעה כאמור בסעיף 3.3.

"**גילוי**" משמעו גילוי מלא והוגן שניתן לרוכשת לצורכי הסכם זה במכתב הגילוי. "**מלא**" ו"**הוגן**" משמעם שהגילוי מפורט דיו כדי לאפשר לרוכשת להעריך בסבירות את ההשפעה של העניין שלגביו נעשה הגילוי ולזהות את טבעו והיקפו.

"**מכתב הגילוי**" משמעו המכתב מהמוכרת לרוכשת בנוסח המוסכם, הנושא את אותו תאריך כמו הסכם זה, ביחד עם נספחים המגלים חריגים לערובות.

"**עובדים**" משמעם כל אדם או אנשים, שהם עובדי המוכרת או מועסקים על ידה, או שהם עובדי חברים אחרים בקבוצת המוכרת או מועסקים על ידם, אולם אך ורק בקשר לתוכנה המורשית, בתאריך הסכם זה, לרבות, למען הסר ספק, אך מבלי להגביל, עובדי ההעברה והקבלנים, בין אם הם עובדים או מועסקים בבריטניה או בכל תחום שיפוט אחר בעולם, ובין אם אנשים אלה הם "עובדים" במשמעות החוק, או לא.

"**תקנות התעסוקה**" ,The EU Acquired Rights Directive (77/187) כפי שיושמו בבריטניה, לרבות (אך מבלי להגביל) TUPE (כמוגדר בהסכם זה).

"**חבויות מוחרגות**" משמען כל החבויות או החובות של המוכרת הקשורות לחומרי התוכנה המורשים, התלויות ועומדות או שנצברו, או שניתן לייחס אותן לתקופה שעד תאריך ההעברה, למעט תאריך ההעברה, או לנסיבות הקיימות לפני תאריך ההעברה.

"**חברת אחזקות**" משמעה כל חברת אחזקות במשמעות סעיף 1159 לחוק 2006 וכל התחייבות של חברת אם במשמעות סעיפים 1161 ו-1162 לחוק 2006.

"**תמורה התחלתית**" משמעה הסכום לתשלום על ידי הרוכשת למוכרת, בהתאם לסעיף 3.2 (כפי שניתן להתאימה על פי סעיף 4).

"**עובדים ראשיים**" משמעם עובדי ההעברה והקבלנים שהם עובדי המוכרת או מועסקים על ידה או עובדי חברה הקשורה אליה או המועסקים על ידה, הרשומים בסעיף א', חלקים 1,2,3 לתוספת 2 (ו"**עובד ראש**י" משמעו כל אחד מהם).

"**רישיון**" משמעו רישיון מוצר להספקת הרישיון לחומרי התוכנה המורשים על ידי המוכרת לרוכשת, אשר תנאיו מפורטים בתוספת 4.

**"תוכנה מורשית**" משמעה כפירוש שניתן לה ברישיון.

"**חומרי התוכנה המורשי**ם" משמעם כפירוש שניתן להם ברישיון.

"**הפסדים**" משמעם כל הפסדים ישירים, חבויות, נזקים, פיצויים, תגמולים ותשלומים המתבצעים על פי הסדר פשרה, עלויות והוצאות, לרבות קנסות, ושכ"ט סביר, משפטי ומקצועי אחר.

"**אבן דרך**" משמעה כמפורט בסעיף 3.4.

"**תמורה בגין אבן דרך**" משמעה כאמור בסעיף 3.4.

"**תאריך השגת אבן דרך**" משמעו כאמור בסעיף 3.4.

"**הודעה**" לרבות כל הודעה, דרישה, הסכמה או מסר אחר.

"**עובדים רגילים**" משמעם העובדים והקבלנים שהם עובדי המוכרת, או מועסקים על ידה, לפי המקרה, או שהם עובדיה ומועסקיה של מי מהחברות הקשורות אליה, והרשומים בסעיף ב', חלקים 4,5,6,7 לתוספת 2.

"**קבוצת הרוכשת**" משמעה הרוכשת, חברת האחזקות של הרוכשת, וחברות בת של הרוכשת או של חברת אחזקות כאמור.

"**פרקליטי הרוכשת**" משמעם אוסבורן קלארק, שכתובתם: One London Wall, London EC2Y 5EB.

"**שירותים**" משמעם השירותים שיסופקו על ידי המוכרת לרוכשת בהתאם לסעיף 11.2 וכמפורט בתוספת 3.

"**חברות בת**" משמען חברות בת כמשמעותן בסעיף 1159 לחוק 2006, והתחייבויות של חברות בת כמשמעותן בסעיף 1161 ו-1162 לחוק 2006, ו"**חברת בת**" משמעה כל אחת מהן.

"**תביעה מנומקת,** **שסיבותיה ברורות**" משמעה:

(א) תביעה שהוסכם עליה בכתב על ידי הצדדים להסכם זה, הן באשר לחבות והן באשר לכמות; או

(ב) תביעה שניתן בה פסק דין סופי או קביעה סופית (לפי המקרה, באופן שאינו כפוף לערעור) על ידי בית משפט בעל סמכות שיפוט מתאימה, הן באשר לחבות והן באשר לכמות.

"**תאריך ההעברה**" משמעו התאריך שבו מתרחשת השלמת העסקה.

"**עובדי העברה**" משמעם העובדים (שבסיסו של כל אחד מהם הוא בבריטניה) המועסקים על ידי המוכרת או על ידי חברה הקשורה אליה, והרשומים בחלק 1 ובחלק 4 לתוספת 2.

**"TUPE"** משמעו התקנות הבאות:

The transfer of Undertakings (Protection of Employment) Regulations 2006 as amended by the Collective Redundancies and Transfer of Undertakings (Protection of Employment) (Amendment) Regulations 2014.

"**קבלנים בריטים**" משמעם קבלנים המועסקים על ידי המוכרת, הרשומים בחלקים 3 ו-6 לתוספת 2.

"**קבלנים אוקראינים**" משמעם הקבלנים המועסקים על ידי המוכרת, הרשומים בחלק 2 ובחלק 5 לתוספת 2.

"**מע"מ**" משמעו מס ערך מוסף.

"**קבוצת המוכרת**" משמעה המוכרת, חברת האחזקות של המוכרת וכל חברת בת של המוכרת או של חברת אחזקות כאמור.

"**ערובות**" משמען הערובות שצוינו בסעיף 12 (*ערובות*) ומפורטות בתוספת 1 ובסעיף 12.1 של הרישיון, ו"**ערובה**" משמעה כל אחת מהם.

"**תביעה בגין ערובה**" משמעה תביעה על ידי הרוכשת נגד המוכרת בגין הפרת ערובה.

1.2 בהסכם זה:

(א) מילים בלשון יחיד יכללו את הרבים ולהפך, ושימוש במילים במין אחד יכלול את המין האחר;

(ב) התייחסות לחוק סטטוטורי או להוראה סטטוטורית תכלול:

(i) כל חקיקת משנה שנחקקה על פיהם;

(ii) כל חוק סטטוטורי או הוראה סטטוטורית שבוטלו ונחקקו מחדש (עם או בלי שינויים); וכן

(iii) כל חוק סטטוטורי או הוראה סטטוטורית או חקיקת משנה, המשנים, מאחדים, מחוקקים מחדש או באים במקומם,

בין אם חקיקת משנה, או חקיקה מחדש, חוק או הוראה סטטוטוריים כאמור נכנסו לתוקף לפני או אחרי תאריך הסכם זה, מלבד אם נכנסו לתוקף לאחר תאריך הסכם זה והם מאריכים חובה, חבות, או הגבלה, או מטילים חובה, חבות או הגבלה חדשה על צד להסכם, או משפיעים לרעה על זכויותיו.

(ג) **התייחסות**

(i) התייחסות לצד כלשהו תכלול את הבאים תחתיו ואת נמחיו המורשים;

(ii) התייחסות ל"**אדם**" תכלול כל פרט, חברה, גוף תאגידי, אגודה או שותפות, ממשלה או מדינה (בין אם הם בעלי אישיות משפטית נפרדת ובין אם לא);

(iii) התייחסות לסעיפים ולתוספות משמעה התייחסות לסעיפים ולתוספות שבהסכם זה, והתייחסות לסעיפי משנה ולפסקאות משמעה התייחסות לסעיפי משנה ולפסקאות שבסעיף או בתוספת שבהם הם מופיעים;

(iv) התייחסות להוראה בהסכם זה משמעה התייחסות לאותה הוראה כפי שתוקנה בהתאם לתנאי הסכם זה.

(v) התייחסות למסמך במילים "**בנוסח המוסכם**" משמעה בנוסח שהוסכם עליו על ידי הצדדים בתאריך הסכם זה או לפניו, ולצורך זיהוי נחתם על ידם או בשמם על ידי פרקליטיהם.

(vi) חובה של צד **"לשפות**" או **"להמשיך לשפות"** (או מילים במשמעות דומה) צד אחר או אדם/אנשים אחרים בנוגע למצב מסוים, משמעה החובה לשלם על בסיס הערך הממשי (pound for pound) סכום השווה לכל ההפסדים שנגרמו בפועל לצד או לאדם/אנשים המשופים (במקרה של שיפוי בגין הפרת ערובה, רק עבור הפסדים שנגרמו בפועל כתוצאה מהפרת אותה תביעת ערובה), וכל זאת מבלי לפגוע בזכויות ובסעדים אחרים העומדים לאותו צד או לאותם אנשים המשופים על פי הסכם זה; וכן

(vii) המילה "**בכתב**" תכלול, למען הסר ספק, דואר אלקטרוני או כל מסר אחר בצורתו האלקטרונית, והמילה "**נכתב**" תפורש בהתאם.

(ד) מלבד אם הוגדרו במפורש או אם נאמר אחרת בסעיף משנה 1.1 או 1.2 או בהוראה אחרת בהסכם זה:

(i) מילים וביטויים בהסכם זה המוגדרים בחוק 2006 יהיו בעלי המשמעות המיוחסת להם בחוק 2006; וכן

(ii) אם מילה או ביטוי שצוינו בהסכם זה לא הוגדרו בחוק 2006, אולם הוגדרו בחוק 1985, כי אז תחול המשמעות המיוחסת למילה או לביטוי כזה בחוק 1985, גם אם הגדרה כאמור בוטלה;

(ה) "שטרלינג" והסימן ""£, משמעם לירה שטרלינג במטבע של בריטניה;

(ו) תוכן העניינים והכותרות נועדו לנוחיות בלבד ולא ישפיעו על פירוש הסכם זה;

(ז) מילה כללית לא תפורש באופן מגביל:

(i) אם היא מוצגת במילה "ואחרים", בשל העובדה שקדמו לה מילים המציינות סוג מסוים של פעולה, עניין או דבר; או

(ii) בשל העובדה שלאחריה מופיעות דוגמאות מסוימות שנועדו להיכלל במילה הכללית;

(ח) במקום שבו שני אנשים או יותר התחייבו בחבות או בחובה, החבות של כל אחד מהם תהיה ביחד ולחוד; וכן

(ז) אם אמירה כלשהי תוגבל בביטוי "**ככל שהמוכרת מודעת**" או "**למיטב ידיעתה ואמונתה של** **המוכרת**" או כל ביטוי דומה, כי אז יראו את המוכרת כמי שיודעת כל דבר שקיריל רכטר, טטיאנה גפונובה (בנוגע לעניינים המפורטים בסעיפים 8 ו-9 לנספח 1 בלבד) או יגאל גודמן ידעו בפועל.

2.  **רישיון לחומרי התוכנה המורשים**

2.1 המוכרת תעניק לרוכשת רשיון לחומרי התוכנה המורשים בתוקף החל מתאריך ההעברה, על פי ובכפוף לתנאים המפורטים ברישיון ובהסכם זה.

3. **תמורה**

3.1 התמורה תהיה מורכבת:

(א) מהתמורה ההתחלתית;

(ב) התמורה הנדחית; וכן

(ג) התמורה בגין אבן דרך,

שישולמו בהתאם לסעיף 3 זה ובכפוף להתאמה, כאמור בסעיף 4.

3.2 הרוכשת תשלם למוכרת סכום של 4,500,000£ (לא כולל מע"מ), שישולם באמצעות:

(א) קיזוז הסכום של 500,000£ המוחזק כיום על ידי המוכרת כתשלום מקדמי של התמורה ההתחלתית, בהתאם למכתב מיום 18 בנובמבר, 2015 בין הרוכשת למוכרת; וכן

(ב) תשלום במזומן של 4,000,000£ בהשלמת העסקה (ביחד להלן: "**התמורה ההתחלתית**").

קיזוז הסכום של 500,000£ בהתאם לסעיף 3.2(א) יפטור את לוגנט מכל חובה וחבות בנוגע לתשלום כאמור, והרוכשת לא תהיה זכאית עוד לנכות סכום זה או כל חלק ממנו מהתשלומים העתידיים של הרוכשת למוכרת (או למי מהחברות הקשורות אליה).

3.3 הרוכשת תשלם למוכרת סכום של 500,000£ (כולל מע"מ) במזומן, ביום 30 בינואר, 2016 או לפניו (להלן: "**תמורה נדחית**"), ובלבד שהמוכרת לא הפרה את חובותיה על פי הסכם זה לפני תאריך כאמור, כמוסכם בכתב בין הצדדים, או כפי שנקבע באופן סופי (שאינו כפוף לערעור) על ידי בית משפט בעל סמכות שיפוט מתאימה (להלן: "**אישור בית המשפט**", "**אירוע הפחתה**"). במידה ואירע אירוע הפחתה, התמורה הנדחית תופחת בסכום השווה לסכום הפיצויים שהוסכם בכתב או נקבע באישור בית המשפט כעומד לתשלום עקב אירוע הפחתה, אולם למען הסר ספק, במקרה שהפיצויים כאמור עולים על סך של 500,000£, לא יבוצע תשלום של תמורה נדחית. אם המוכרת תתקן בתוך זמן סביר את ההפרה שבגינה נבע אירוע הפחתה לשביעות רצונה של הרוכשת (שתפעל באופן סביר), או כפי שיקבע בית המשפט, תשולם תמורה נדחית מופחתת כאמור על ידי הרוכשת בתוך 10 ימי עסקים. במידה ויתרחש אירוע הפחתה בהתאם לסעיף 3.3 בקשר להפרת סעיף 11.1(א) על ידי המוכרת, סכום כאמור יקוזז מהסכום של 1,000,000£ שהיה מופחת או מוחזר על פי סעיף 3.4(ב) או על פי סעיף 4.

3.4 אם בכל עת, מספר המנויים הפעילים המשתמשים בתוכנה המורשית יעלה על חמישה מיליון (להלן: **"אבן דרך**"), התמורה בגין אבן דרך תשולם במזומן על ידי הרוכשת למוכרת בתוך עשרה ימי עסקים מהתאריך שבו הושגה אבן הדרך (להלן: "**תאריך השגת אבן הדרך"**).

לצורך סעיף 3.4 "**התמורה בגין אבן הדרך**" משמעה או:

(א) 2,500,000£ (לא כולל מע"מ), מלבד אם יחול סעיף משנה (ב); או

(ב) 1,500,000£ (לא כולל מע"מ) אם, בתאריך השגת אבן הדרך הפרה המוכרת או מפרה את סעיף 11.1(א), כפי שנקבע סופית (באופן שאינו כפוף לערעור) על ידי בית משפט בעל סמכות שיפוט מתאימה.

3.5 למען הסר ספק, התשלום של התמורה בגין אבן דרך לא יהיה תלוי בזמן שבו מושגת אבן הדרך, ולא תחול התיישנות לגבי החובה לבצע תשלום כאמור.

4 **התאמת התמורה**

4.1 מלבד כאשר התמורה בגין אבן דרך נקבעה ושולמה בסכום של 1,500,000£ בהתאם לסעיף 3.4(ב), אם בכל עת יוסכם בכתב בין הצדדים, או שבית משפט בעל סמכות שיפוט מתאימה יקבע סופית (באופן שאינו כפוף לערעור) כי המוכרת מפרה את סעיף 11.1(א), כי אז סכום התמורה ששולם או עומד לתשלום למוכרת בהתאם לסעיף 3.1 עד 3.4 (ועד בכלל) יופחת ב-1,000,000£, והמוכרת תהיה אחראית להחזיר לרוכשת בהקדם (ובכל מקרה בתוך חמישה ימי עסקים) כל תשלום יתר של התמורה. לאור החשיבות של כל עובד ראשי לשמירה על ערך הרישיון, הצדדים מאשרים שהפחתה בתמורה כאמור, מהווה התאמת מחיר נכונה המתייחסת להגנה על האינטרס הלגיטימי של הרוכשת בהפעלת הרשיון, שאלמלא כן היה נפגע כתוצאה מהפרת סעיף 11.1(א).

4.2 הסכום המצטבר המרבי של תמורה שניתן להתאמה, להפחתה או להחזר בהתאם לסעיפים 3.4 ו-4.1 (יחד) לא יעלה על 1.000.000£.

5. **מע"מ/מס מכירות**

לדעת המוכרת, דמי הרישיון המשולמים על פי הסכם זה אינם חייבים במע"מ בישראל. למען הסר ספק, מובהר כי במידה שתועלה טענה על ידי סמכות שיפוטית מתאימה כי מע"מ או מס מכירות רלוונטי אחר מגיע וחייב בתשלום בגין העסקה המתוכננת על פי הסכם זה, כי אז תיחשב התמורה שאמורה להיות משולמת על פי סעיף 3 ככוללת מע"מ או כל מס מכירות אחר החל בכל תחום שיפוט רלוונטי, ולא ישולמו סכומים נוספים על ידי הרוכשת למוכרת ביחס למע"מ או למס מכירות דומה, בנוסף לסכומים המפורטים בסעיף 3.

6. **השלמת העסקה**

6.1 השלמת העסקה תתקיים במשרדם של פרקליטי הרוכשת בתאריך הסכם זה, או במיקום אחר, כפי שיוסכם בכתב באופן הדדי.

6.2 בהשלמת העסקה יקוימו העסקות ויימסרו המסמכים כמפורט להלן, ויראו אותם ככאלה שהתקיימו בעת ובעונה אחת (אף עסקה לא תיחשב כמי שהושלמה ואף מסמך נדרש לא ייחשב כנמסר עד שכל העסקות יושלמו וכל המסמכים הנדרשים יימסרו):

(א) המוכרת תמסור או תדאג למסור לרוכשת:

(i) העתקים של החלטות הדירקטוריונים של המוכרת המסמיכות את

כריתת הסכם זה;

(ii) העתק חתום כדין של מכתב הגילוי;

(iii) חומרי התוכנה המורשים (הן בפורמט קוד מקור והן בפורמט קוד

היעד; וכן

(iv) כתבי שחרור ו/או הסכמות חתומים כדין מהמחזיקים בכל חיובים או

שעבודים התלויים ועומדים לגבי חומרי התוכנה המורשים.

(ב) המוכרת תורה (ל-Hetzner) בכתב לתת לרוכשת, כמי שבאה תחת המוכרת, גישה לשרתים הרלוונטיים, שכיום משתמשת בהם המוכרת בנוגע לחומרי התוכנה המורשים, על פי חוזה מרכז אחסון נתונים.

(ג) הרוכשת תמסור או תדאג למסור למוכרת:

(i) העתק של החלטת הדירקטוריון של הרוכשת המסמיכה את כריתת

הסכם זה;

(ii) אישור חתום כדין על קבלת מכתב הגילוי; וכן

(ד) הרוכשת תשלם את התמורה ההתחלתית למוכרת.

7.  **חלוקה**

7.1 כל החבויות הנוגעות למשכורות, שכר, בונוסים, דמי חופשה שנצברו וגמולים אחרים, ביטוח לאומי, פנסיה, והפרשות אחרות לקופת תגמולים המעוגנות בחוק, ניכויי מס הכנסה על פי PAYE, שהמוכרת אחראית להם, וכל התשלומים האחרים לעובדי ההעברה או לגביהם (להלן: "**עלויות העובדים**") המתייחסות לתקופה המתחילה בתאריך ההעברה או לפניו ומסתיימת לאחר תאריך ההעברה, יחולקו על בסיס זמן (פרט לחיובים ולהוצאות שניתן לייחס אותם באופן ספציפי למידת השימוש כאמור), באופן שתשלום החלק מעלויות העובדים שניתן לייחסו לתקופה המסתיימת ביום הסמוך לפני תאריך ההעברה יחול על המוכרת, ותשלום כל חלק של עלויות העובדים שניתן לייחסו לתקופה המתחילה בתאריך ההעברה יחול על הרוכשת.

7.2 כל צד מתחייב לשתף פעולה עם הצד האחר בתום לב כדי לקבוע את הסכום הטעון תשלום על ידי הרוכשת או המוכרת (לפי המקרה) לצד האחר, בהתאם לסעיף 7.1, ולשלם אותו מיד כשיתאפשר הדבר בסבירות לאחר הסכמה כאמור.

8. **חבויות מוחרגות**

8.1 המוכרת תהיה אחראית באופן בלעדי לחבויות המוחרגות ותשלם ותפרע אותן כדין בהקדם.

8.2 הרוכשת לא תהיה אחראית לכל חבות הנוגעת לחומרי התוכנה המורשים או לכל חבות אחרת של המוכרת שנבעה לפני תאריך הסכם זה והנוגעת לתקופה שקדמה לתאריך הסכם זה, שאותה הרוכשת לא לקחה על עצמה במפורש על פי הסכם זה או הרישיון.

9 **עובדים**

9.1 הרוכשת והמוכרת מאשרות ומסכימות בזה שהרישיון לרוכשת לחומרי התוכנה המורשים והפעולות האחרות שיש לנקוט בהן בהתאם להסכם זה ישפיעו על "העברה רלוונטית" במשמעות TUPE. המוכרת תנקוט מאמצים סבירים כדי להמשיך להשתמש בשירותיהם של עובדי ההעברה מתוך כוונה שחוזי העבודה שלהם ימשיכו להיות בתוקף עד להשלמת העסקה ולאחר מכן יועברו לרוכשת על פי TUPE.

9.2 **המוכרת**:

(א) תדאג לכך שכל עובדי ההעברה יקבלו את שכרם (לרבות בונוסים, נדחים או אחרים) המגיעים להם בגין התקופה שקדמה לתאריך ההעברה, ביום הסמוך לפני תאריך ההעברה.

(ב) תדאג לעמוד כראוי בהוראות הסכמים קיבוציים כלשהם, איגודים מקצועיים מוכרים, הסדרים עם גוף עובדים או נציגי עובדים אחרים, ובהוראות TUPE לגבי מידע וייעוץ; וכן

(ג) בכל עת לאחר חתימת הסכם זה, המוכרת, על חשבונה, תספק לנציגיה המוסמכים של הרוכשת מידע או מסמכים שהרוכשת תדרוש בסבירות בנוגע למי מעובדי ההעברה, המתייחסים לתנאי עבודה, פנסיה והסדרי ביטוח חיים, בריאות, רווחה או כל עניין אחר הנוגע לעובדי העברה כאמור או להעסקתם בתקופה שקדמה להשלמת העסקה.

9.3 עובד שבסיסו בבריטניה והוא אינו עובד העברה, אך חוזה העבודה שלו בר תוקף כאילו נערך במקור בין הרוכשת לאותו אדם, וזאת מכח התחולה של TUPE ו/או תקנות ההעסקה, לפי המקרה, כי אז:

(א) הרוכשת, בתוך 14 ימים מיום שנודע לה על התחולה (או התחולה הנטענת) של TUPE ו/או תקנות ההעסקה על חוזה כאמור, תודיע למוכרת ותמסור לה פרטים מלאים על כך;

(ב) לרשות המוכרת יעמדו אז 14 ימים להציע עבודה או העסקה לאותו אדם, או לגרום לו לסיים את חוזהו (או את חוזהו הנטען) עם הרוכשת; וכן

(ג) הרוכשת תהיה רשאית לאחר 14 הימים הנזכרים בסעיף 9.3(ב) לתת הודעה לאותו אדם בדבר סיום חוזה כאמור, תוך נקיטת צעדים סבירים (לאחר התייעצות עם המוכרת) כדי להגביל כל חבות על פי השיפוי המפורט להלן.

9.4 בתמורה לכך שהרוכשת תיקח על עצמה את החובות התלויות ועומדות של המוכרת בנוגע לזכאות לחופשה של עובדי ההעברה, שנצברו ולא נלקחו בתאריך ההעברה, העלות של זכאויות לחופשה כאמור תשולם על ידי המוכרת ותילקח בחשבון בסכומים שהיא חייבת לרוכשת בהתאם לסעיף 7. זכאות לחופשה של עובדי ההעברה תחושב על פי ההנחה שהיא נצברה בצורה שווה במהלך השנה הקלנדרית, במידה והחופשה המצטברת שלא נלקחה תשולם על ידי המוכרת.

9.5 הצדדים מכירים בכך שהשלמת העסקה עשויה להתרחש מבלי שהרוכשת העסיקה את כל העובדים הראשיים והעובדים הרגילים. בהתאם לכך, בתוקף בתקופה החלה מהשלמת העסקה ועד התאריך שיחול כעבור שלושה (3) חודשים מתאריך ההעברה, הרוכשת תהיה רשאית להציע לשכור או להעסיק את מי מהעובדים הראשיים או מהעובדים הרגילים שאינו עובד העברה, ובלבד ששמו של אותו אדם מופיע בתוספת 2 בתפקידו/ה הקיים, בתנאים שאינם פחות טובים מהתנאים שחלו בסמוך לפני השלמת העסקה בנוגע לעבודתו/ה או העסקתו/ה על ידי המוכרת, ובמקרה כזה, המוכרת תסיים את עבודתם או העסקתם של עובדים כאלה המקבלים את הצעת העבודה של הרוכשת.

9.6 הרוכשת תשפה ותמשיך לשפות את המוכרת כנגד כל הפסדים הקשורים לעובדי ההעברה, הנובעים מכל פעולה או מחדל של הרוכשת בתאריך ההעברה או לאחריו, או הנוגעים לתקופה שלאחר השלמת העסקה.

10. **קבלנים**

10.1 המוכרת תסיים את חוזי הקבלנים באופן שהעסקתו של כל אחד מהם על ידי המוכרת תסתיים בתאריך ההעברה.

10.2 הרוכשת תשפה ותמשיך לשפות את המוכרת כנגד כל הפסדים הקשורים לקבלנים, הנובעים מכל פעולה או מחדל של הרוכשת בתאריך ההעברה או לאחריו, או הנוגעים לתקופה שלאחר השלמת העסקה.

11. **התחייבויות לאחר השלמת העסקה**

11.1 התחייבות לאי שידול לעבודה

(א) על מנת להבטיח לרוכשת את מלוא התועלת מחומרי התוכנה המורשים, המוכרת, בשמה ובשם כל חברי קבוצת המוכרת האחרים, מתחייבת כלפי הרוכשת שאף חבר בקבוצת המוכרת, בהיעדר הסכמת הרוכשת (הסכמה שלא תימנע, תותנה או תעוכב באופן בלתי סביר), בין אם בעצמה או ביחד עם כל אדם אחר או בשמו, לא תשדל ולא תבקש למשוך לעבודה אצלה ולא תעסיק כל עובד ראשי, בין אם הוא יפר את חוזה העבודה או חוזה השירותים שלו בגין עזיבת שירות הרוכשת ובין אם לא. ההגבלה על המוכרת כמפורט בסעיף משנה 11.1(א) לא תחול באם העובד הראשי כבר אינו עובד של הרוכשת או לא מועסק על ידה (או על ידי חבר אחר בקבוצת הרוכשת) ולא היה עובד שלה או הועסק על ידה כאמור בתקופה של שלוש שנים או יותר. למרות האמור לעיל, לצורכי הסכם זה, מודעות דרושים כלליות המיועדות לתחום גאוגרפי או טכני מסוים, אך אינן פונות באופן ישיר או עקיף לעובדים ראשיים, לא ייחשבו להפרה של סעיף 11.1(א) זה.

(ב) לצורך חקירת הפרה של סעיף משנה 11.1(א), המוכרת מתחייבת לספק לרוכשת מידע הנוגע לזהותם של העובדים והיועצים של המוכרת ושל חברי קבוצת המוכרת, כפי שהרוכשת תהיה רשאית לבקש בסבירות. אין לגלות או להשתמש בכל מידע שנמסר על פי הסכם זה, פרט למטרה היחידה, שהיא לוודא שהמוכרת עמדה בהוראות סעיף 11.

(ג) הרוכשת מתחייבת כלפי המוכרת שאף חבר בקבוצת הרוכשת, בהיעדר הסכמת המוכרת (הסכמה שלא תימנע, תותנה או תעוכב באופן בלתי סביר), בין אם לבדו או יחד עם אדם אחר או בשמו, בתוך שלוש שנים לאחר השלמת העסקה, לא ישדל ולא יבקש למשוך לעבודה, ולא יעסיק כל עובד או קבלן של קבוצת המוכרת שעובד או מועסק בתאריך הסכם זה (מלבד ובכפוף לסעיף 9.5 לעיל), בין אם אותו אדם יפר את חוזה עבודתו או העסקתו בשל עזיבת שירות המוכרת ובין אם לא. ההגבלה על הרוכשת כמפורט בסעיף משנה 11.1(ג) לא תחול במקרה שבו העובד או הקבלן כבר אינו עובד של המוכרת או אינו מועסק על ידה (או על ידי חבר אחר בקבוצת המוכרת) ולא עבד או הועסק כאמור בתקופה של שלוש שנים או יותר. למרות האמור לעיל, לצורכי הסכם זה, מודעות דרושים כלליות שמיועדות לתחום גאוגרפי או טכני מסוים, אך אינן פונות באופן ישיר או עקיף לעובד מסוים או קבלן מסוים, לא ייחשבו להפרה של סעיף 11.1(ג) זה*.* מוסכם על הרוכשת והמוכרת שכתוצאה מהפרת סעיף 11.1(ג) זה על ידי הרוכשת, תשלם הרוכשת למוכרת 1,000,000£, סכום הנחשב על ידי הצדדים להערכה לגיטימית של הפיצויים המוסכמים בגין הנזק שייגרם למוכרת כתוצאה מהפרה כאמור, על מנת להגן על האינטרסים הלגיטימיים של המוכרת. הפיצויים המוסכמים בסכום של 1,000,000£ ישולמו פעם אחת בלבד, ולא בגין כל הפרה של סעיף 11.1(ג) שתתבצע לאחר מכן.

11.2 **שירותי מעבר**

המוכרת מתחייבת לספק לרוכשת (או לכל ישות אחרת כפי שתורה הרוכשת) את השירותים המתוארים בתוספת 3, ועל פי התנאים המפורטים בה, לתקופה של עד שנים עשר (12) חודשים מתאריך הסכם זה.

11.3 **מידע לשימוש בתוכנה המורשית**

(א) הרוכשת מתחייבת לספק למוכרת את המידע שיתבקש על ידה בסבירות למטרה היחידה של הערכה באם הושגה אבן דרך או לא, בתוך 20 ימי עסקים מבקשה כאמור, לרבות לספק למוכרת וליועציה, עם קבלת הודעה סבירה ובמהלך שעות העסקים, גישה סבירה לשטחים ולעובדים הרלוונטיים של הרוכשת ושל חברי קבוצת הרוכשת, ולכל המסמכים הרלוונטיים שיש בכוחם לספק, שבחזקתם או בשליטתם, ותתיר למוכרת וליועציה, על חשבונה של המוכרת בלבד, לצלם מסמכים או רישומים רלוונטיים, ובלבד שאם גישה או היתר לצלם מסמכים כאמור יביאו לכך שהרוכשת או חבר בקבוצת הרוכשת יפרו כל חוק החל לגבי הגנה על מידע כאמור, מידע כזה יצונזר תחילה רק במידה הנחוצה כדי למנוע הפרה כאמור.

(ב) בנוסף למידע שיסופק בהתאם לסעיף 11.3(א), הרוכשת מתחייבת לספק למוכרת דיווחים רבעוניים בנוגע לשימוש בתוכנה המורשית בתוך 30 ימי עסקים מסוף כל רבעון, שיכללו את מספר המנויים הפעילים בסוף הרבעון הרלוונטי.

11.4 **הודעות, רישומים וכספים**

(א) במשך תקופה של 12 חודשים לאחר תאריך ההעברה, המוכרת תעביר לרוכשת, מיד עם קבלתם, העתק של כל הודעות, התכתבות, חקירות או מידע הקשורים באופן מהותי לחומרי התוכנה המורשים.

(ב) המוכרת תשמור או תדאג לשמור את כל הספרים, המסמכים והרישומים הנוגעים לחומרי התוכנה המורשים בנוגע לתקופה שקדמה להשלמת העסקה, שאותם היא מחזיקה לאחר השלמת העסקה, למשך תקופה של שנתיים (2), ותאפשר, לאחר קבלת הודעה סבירה ובמהלך שעות העסקים, גישה לרוכשת ו/או לסוכניה (המחויבים לסודיות, לאי גילוי ולאי שימוש סבירים ונהוגים, אולם בשום מקרה לא פחות מגבילים מאלו המפורטים בהסכם זה, ושהם אינם "קבלני משנה אסורים" כמפורט בנספח ד' לרישיון), למטרה היחידה של הפעלה, תמיכה ושימוש בחומרי התוכנה המורשים, ורק במידה הדרושה כדי להשיג מטרה זו.